作者:劉克莊
標題:轉調二郎神・二郎神
內容:人言官冗，老病底、法當先省。況行則蹣跚，立時跛倚，倖免做他兩省。客怕逢迎書慵答，得省處、而今姑省。笑落盡桃花，僕家夢得，重來郎省。涼冷。綀衣差薄，蒲葵堪省。嘆三紀單棲，二毛純白，情味似潘騎省。鬻馬遣姬，惟書與畫，點檢依然難省。也不用、畜犬防偷，老去睡眠常省。